Nog twee vas ná kerkrooftog | Maroela Media
Nog twee verdagtes is in hegtenis geneem nadat kerkgangers Sondag tydens 'n diens by 'n kerk in Rustenburg, Noordwes, van hul persoonlike besittings beroof is.
Maroela Media het vroeër berig drie gewapende rowers het omstreeks 11:00 by die kerk in Oos-einde ingestorm en die gemeentelede van hul selfone, kontant en handsakke beroof. Gemeentelede het 'n 31-jarige verdagte kort na die rooftog naby die kerk vasgetrek. Altesaam 20 selfone is in sy besit gevind.
Sers. Kelebogile Moleko, woordvoerder van die polisie, het gesê die Rustenburg Trio-taakspan het Maandag nog twee verdagtes, onderskeidelik 31 en 35 jaar oud, in die vroeë oggendure in Boitekong in hegtenis geneem.
Moleko het gesê hoewel aanvanklik berig is slegs een skoot is in die kerk afgevuur, het dit intussen aan die lig gekom verskeie skote is afgevuur. "Vier mense is glo gewond," het sy gesê.
Die drie verdagtes sal Woensdag in die Rustenburg-landdroshof verskyn op 'n aanklag van sakeroof en vier aanklagte van poging tot moord.
Die barbaarsheid en lafhartige saamtrop om te steel en verwoes raak net meer en meer arrogant.
VANDAG vas, more weer vry op straat. Die moordenaars en skurke word almal VASGETREK en dan weer vrygelaat, ons weet net nie eers van almal nie, ons juig as ons hoor hulle is VAS, volg iemand ooit hierdie verhore om vas te stel wat word van hulle of gebeur dit dat die slagoffers weer more die mans op straat sien?
Ons sal nou ons kerke ook tydens erediens met swaargeskud moet patrolleer, lede moet maar beurte maak
Al is hulle môre ook weer vry,daar is iets veel veel erger as tronkstraf wat op hulle wag en dis die toorn van die Here. Want Hy sal nie dat hulle wegkom met wat hulle gedoen het nie! Om in Sy huis in te gaan en mense te roof wat Hom dien?!